Κανονισμός (ΕΚ) αριθ. 770/2004 του Συμβουλίου

της 21ης Απριλίου 2004

για την τροποποίηση του κανονισμού (ΕΚ) αριθ. 2791/1999 για τη θέσπιση ορισμένων μέτρων ελέγχου που εφαρμόζονται στη ζώνη της σύμβασης για τη μελλοντική πολυμερή συνεργασία στον τομέα της αλιείας στο Βορειοανατολικό Ατλαντικό

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής,

τη γνώμη του Ευρωπαϊκού Κοινοβουλίου(1),

Εκτιμώντας τα ακόλουθα:

(1) Ο κανονισμός (EΚ) αριθ. 2791/1999 του Συμβουλίου, της 16ης Δεκεμβρίου 1999, για τη θέσπιση ορισμένων μέτρων ελέγχου που εφαρμόζονται στη ζώνη της σύμβασης για τη μελλοντική πολυμερή συνεργασία στον τομέα της αλιείας στο Βορειοανατολικό Ατλαντικό(2) θεσπίζει τους γενικούς κανόνες και όρους για την εφαρμογή του συστήματος ελέγχου και επιβολής μέτρων όσον αφορά τα αλιευτικά σκάφη που αλιεύουν σε περιοχές πέραν των ορίων της εθνικής αλιευτικής δικαιοδοσίας στη ζώνη της σύμβασης για την επιτροπή αλιείας Βορειοανατολικού Ατλαντικού (NEAFC) ("το σύστημα").

(2) Η NEAFC εξέδωσε σύσταση για την τροποποίηση του συστήματος, ώστε να προστεθεί ο μπακαλιάρος εγκλεφίνος ως πόρος που αποτελεί αντικείμενο ρύθμισης και εξέδωσε συστάσεις το Νοέμβριο του 2002 για την τροποποίηση του συστήματος όσον αφορά τις μεταφορτώσεις και τις κοινές αλιευτικές δραστηριότητες.

(3) Βάσει της σύμβασης NEAFC, οι συστάσεις αυτές έχουν καταστεί δεσμευτικές για τα συμβαλλόμενη μέρη. Η Κοινότητα θα πρέπει να θέσει σε εφαρμογή τις συστάσεις αυτές.

(4) Το άρθρο 30 του κανονισμού (ΕΚ) αριθ. 2791/1999 προβλέπει τη συνέχιση ισχύος ορισμένων άρθρων σε ειδική προς τούτο βάση έως την 31η Δεκεμβρίου 2002, ενώ η Επιτροπή υποχρεούται να υποβάλει, πριν από την 30ή Σεπτεμβρίου 2002 το αργότερο, οποιεσδήποτε κατάλληλες προτάσεις για τη θέσπιση ενός οριστικού καθεστώτος.

(5) Εν αναμονή προτάσεως για την πρόβλεψη ενός οριστικού καθεστώτος, η ειδική προς τούτο εφαρμογή του άρθρου 6 παράγραφος 3 και των άρθρων 8, 10 και 11 θα πρέπει να παραταθεί έως τις 31 Δεκεμβρίου 2005.

(6) Προκειμένου να εξασφαλισθεί η ύπαρξη συνεχείας με τις διατάξεις που ίσχυαν έως τις 31 Δεκεμβρίου 2002, είναι αναγκαία η έναρξη εφαρμογής του άρθρου 6 παράγραφος 3 και των άρθρων 8, 10 και 11 αμέσως μετά την εν λόγω ημερομηνία.

(7) Ως εκ τούτου, θα πρέπει να τροποποιηθεί ο κανονισμός (ΕΚ) αριθ. 2791/1999,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (EΚ) αριθ. 2791/1999 τροποποιείται ως εξής:

1. Στο άρθρο 2, προστίθενται τα ακόλουθα σημεία:

"11. 'Αλιευτικό σκάφος', οποιοδήποτε σκάφος το οποίο είναι εξοπλισμένο για εμπορική εκμετάλλευση των έμβιων υδρόβιων πόρων, συμπεριλαμβανομένων των σκαφών μεταποίησης ψαριών καθώς και των σκαφών που ασχολούνται με τη μεταφόρτωση,

12. 'εργασίες μεταφόρτωσης', η μεταφορά οποιασδήποτε ποσότητας ιχθύων, μαλακίων, μαλακοστράκων ή/και προϊόντων αλιείας που διατηρούνται επί του σκάφους, από ένα αλιευτικό σκάφος σε άλλο,

13. 'κοινή αλιευτική δραστηριότητα', οποιαδήποτε δραστηριότητα μεταξύ δύο ή περισσοτέρων σκαφών, στο πλαίσιο της οποίας τα αλιεύματα ανασύρονται από τα αλιευτικά εργαλεία ενός αλιευτικού σκάφους προκειμένου να μεταφερθούν σε ένα άλλο σκάφος."

2. Στο άρθρο 4, η παράγραφος 1 αντικαθίσταται από το ακόλουθο κείμενο:

"1. Μόνο τα κοινοτικά αλιευτικά σκάφη που διαθέτουν ειδική άδεια αλιείας, η οποία έχει χορηγηθεί από το κράτος μέλος σημαίας τους, έχουν δικαίωμα, βάσει των όρων που αναγράφονται στην άδεια, να αλιεύουν, να διατηρούν επ' αυτών, να ασχολούνται με δραστηριότητες μεταφόρτωσης ή κοινές αλιευτικές δραστηριότητες και να εκφορτώνουν αλιευτικούς πόρους που προέρχονται από τη ζώνη διακανονισμού."

3. Στο άρθρο 5 παράγραφος 2, προστίθεται το ακόλουθο εδάφιο:"Κατά παρέκκλιση από την παράγραφο 1, τα κράτη μέλη μπορούν να απαλλάσσουν από την υποχρέωση τήρησης ημερολογίου ένα κοινοτικό αλιευτικό σκάφος το οποίο ασχολείται με δραστηριότητες μεταφόρτωσης, και το οποίο φορτώνει επ' αυτού αλιεύματα. Τα σκάφη που δικαιούνται αυτήν την παρέκκλιση καταχωρίζουν τα στοιχεία σε ημερολόγιο παραγωγής ή σε σχέδιο στοιβασίας:

α) την ημερομηνία και την ώρα (UTC) διαβίβασης μιας έκθεσης·

β) στην περίπτωση ραδιοεκπομπών, το όνομα του ραδιοσταθμού μέσω του οποίου διαβιβάζεται η έκθεση·

γ) την ημερομηνία και την ώρα (UTC) της δραστηριότητας μεταφόρτωσης·

δ) τον τόπο (γεωγραφικό μήκος/γεωγραφικό πλάτος) της δραστηριότητας μεταφόρτωσης·

ε) τις ποσότητες των ειδών που φορτώνονται·

στ) το όνομα και το διεθνές διακριτικό κλήσεως ασυρμάτου του αλιευτικού σκάφους από το οποίο εκφορτώθηκε το αλίευμα."

4. Στο άρθρο 6 παράγραφος 1, τα στοιχεία γ) και δ) αντικαθίστανται από το ακόλουθο κείμενο:

"γ) τις ποσότητες που διατηρούνται επί του σκάφους όταν ένα σκάφος εξέρχεται από τη ζώνη διακανονισμού. Οι εκθέσεις αυτές διαβιβάζονται όχι νωρίτερα από οκτώ ώρες και όχι αργότερα από έξι ώρες πριν από κάθε αναχώρηση από τη ζώνη διακανονισμού. Πρέπει να περιλαμβάνουν, εφόσον κρίνεται σκόπιμο, τον αριθμό των ημερών αλιείας και τα αλιεύματα που αλιεύθηκαν στη ζώνη διακανονισμού από την έναρξη της αλιείας ή από την τελευταία έκθεση αλιευμάτων·

δ) τις ποσότητες που φορτώθηκαν και εκφορτώθηκαν για κάθε μεταφόρτωση ιχθύων και τα αλιεύματα που ανασύρθηκαν επί του σκάφους σε κοινές αλιευτικές δραστηριότητες κατά τη διάρκεια της παραμονής του σκάφους στη ζώνη διακανονισμού. Οι εκθέσεις αυτές διαβιβάζονται το αργότερο εντός 24ώρου μετά το πέρας της μεταφόρτωσης ή της κοινής αλιευτικής δραστηριότητας."

5. Στο άρθρο 9, προστίθεται το ακόλουθο εδάφιο:"Οι πλοίαρχοι των αλιευτικών σκαφών που ασχολούνται με δραστηριότητες μεταφόρτωσης, και οι οποίοι φορτώνουν επί του σκάφους των αλιεύματα, δεν επιτρέπεται να ασχολούνται με άλλες αλιευτικές δραστηριότητες, συμπεριλαμβανομένων των κοινών αλιευτικών δραστηριοτήτων, κατά τη διάρκεια του ιδίου ταξιδίου."

6. Το άρθρο 24 αντικαθίσταται από το ακόλουθο κείμενο:

"Άρθρο 24

Μεταφορτώσεις και κοινές αλιευτικές δραστηριότητες

Οι πλοίαρχοι των αλιευτικών σκαφών δεν ασχολούνται με δραστηριότητες μεταφόρτωσης ή κοινές αλιευτικές δραστηριότητες με σκάφη μη συμβαλλόμενου μέρους."

7. Στο άρθρο 30, η ημερομηνία "31 Δεκεμβρίου 2002" αντικαθίσταται κάθε φορά από την ημερομηνία "31 Δεκεμβρίου 2005" και η ημερομηνία "30 Σεπτεμβρίου 2002" αντικαθίσταται από την ημερομηνία "30 Σεπτεμβρίου 2004".

8. Το παράρτημα αντικαθίσταται από το κείμενο που περιέχεται στο παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Το άρθρο 1 παράγραφος 7 εφαρμόζεται από την 1η Ιανουαρίου 2003.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 21 Απριλίου 2004.

Για το Συμβούλιο

Ο Πρόεδρος

J. Walsh

(1) Γνώμη που διατυπώθηκε στις 10 Φεβρουαρίου 2004 (δεν έχει ακόμα δημοσιευθεί στην Επίσημη Εφημερίδα).

(2) (EE L 337 της 31.12.1999, σ. 1· κανονισμός όπως τροποποιήθηκε από τον κανονισμό (EΚ) αριθ. 215/2001 (ΕΕ L 31 της 2.2.2001, σ. 1).

ΠΑΡΑΡΤΗΜΑ

"ΠΑΡΑΡΤΗΜΑ

ΠΟΡΟΙ ΠΟΥ ΑΠΟΤΕΛΟΥΝ ΑΝΤΙΚΕΙΜΕΝΟ ΡΥΘΜΙΣΗΣ

>ΘΕΣΗ ΠΙΝΑΚΑ>"